Men popilarite ak karism li te pèmèt lidè "anti-apartheid" la mentni detèminasyon li e dirije batay li t ap mennen an depi anndan selil prizon kote l te fèmen an. Li te sòti an triyonf aprè ke l te ede kapote rejim apartheid la. Mesye Mandela te eli prezidan aprè sa nan premye eleksyon tout pati prezan ki te dewoule nan Afrik di Sid an 1994.
Li te fè sèlman yon sèl manda sou pouvwa a, men se pou lit manch long li te mennen nan lavil kont diskriminasyon ak segregasyon rasyal lemond pral sonje l. Yo pral sonje l kòm: yon konbatan e kòm yon prizonye ki vinn yon chèf deta, e y ap sonje l tou kòm yon nonm lapè.
Se aktyèl prezidan Afrik di Sid la, Jacob Zuma, yon nonm jeneralman ki toujou de bòn imè ki pat resi kache emosyon ak lapèn li ki te gen misyon anonse sid afriken yo avèk lemond, nouvèl lanmò ansyen prezidan Nelson Mandela ---pèsonaj anpil Sid Afriken konsidere kòm papa nasyon yo a.
Mesye Zuma deklare: "Nou gen nan panse nou plizyè milyon moun atravè lemond ki te konsidere Madiba (ti non yo bay mesye Nelson Mandela nan Afrik di Sid) kòm lidè yo e ki te wè kòz li t ap defann nan kòm kòz pa yo.
Nasyon nou an pèdi pi gran pitit li a. Sa k fè mesye Mandela gran se egzakteman sa ki te fèl yon "etre-humain". Nou te wè nan li sa n ap chèche nan nou menm nan, e nan li menm nou te wè pwòp tèt nou."